હમણાંથી ગુજરાતમાં સામાજિક અપરાધના કિસ્સા વધી રહ્યા તે ચિંતાજનક છે. આમાં એકલો સરકારનો વાંક નથી. કાયદો અને વ્યવસ્થાનું કામ બેશક, તેનું છે પણ સમાજની ભીતરમાં જે પ્રવાહો ચાલી રહ્યા છે તેનું નિવારણ સંસ્કાર સિંચનમાં છે. નાણાંકીય ભૂખ અને વંશપરંપરાગત વિદ્વેષ તેમાં નડતરરૂપ થાય છે. સહિષ્ણુતા ઓછી થઈ અને મા-બાપો બેદરકાર થતાં યુવાવર્ગ નશો-જુગાર-હિંસાના માર્ગે ચડે છે. તેને માટેની ‘ગેંગ’ દરેક નગરમાં અસ્તિત્વ ધરાવે છે. ચાની કીટલી તેનાં હરતાં ફરતાં કાર્યાલયો છે. હુક્કા-બાર અને કેટલાક રિસોર્ટ તેમાં મોટો ભાગ ભજવતા હતા તેમાંથી હુક્કાબાર બંધ થયા છે, પરંતુ કેટલાક તેને ખાનગી ઘરોમાં ચલાવે છે. શરાબી અડ્ડા સામાન્ય બાબત છે, ત્યાં ‘પોટલી’ સહેલાઈથી મળે.